PÅ RESEPT?:- Målet er å beskytte barn og unge og forhindre dem i å begynne å røyke, sier tidligere helseminister Siv Fridleifsdottir. Foto: Hansen, Pål R./VG

Island vil ha sigaretter på resept

Island vurderer å innføre forbud mot salg av sigaretter i dagligvarebutikker. Da må islendinger som har lyst på en røyk gå på apoteket.

5. juli 2011

Artikkelen er over ni år gammel

Et nytt lovforslag som forbyr sigarettsalg i vanlige butikker og kiosker skal opp til diskusjon i den islandske nasjonalforsamlingen. Det radikale initiativet er en del av en større 10-årsplan, med endelig mål å forby røyking i det offentlige rom.

- Målet er å beskytte barn og unge og forhindre dem i å begynne å røyke, sier tidligere helseminister Siv Fridleifsdottir, som har vært med og utarbeide forslaget.

Om ti år kan det dermed være forbudt å tenne seg en røyk i gatene og parkene i Reykjavik og andre islandske byer. Røyking i bil med barn som passasjerer skal også forbys, ifølge planen.

Forslaget som skal opp til diskusjon etter sommerferien, går ut på at personer over 20 år i første omgang skal kunne kjøpe sigaretter på apotek uten resept. Senere må røykere gå til legen og få en resept for å få lov til å kjøpe sigaretter.

Publisert: 05.07.11 kl. 08:28

Mer om Helse